Komisijas ziņojums Padome iun Eiropas Parlamentam - Honkonga – 2009. gada ziņojums /* COM/2010/0242 galīgā redakcija */





[pic] | EIROPAS KOPIENU KOMISIJA | Briselē, 1.6.2010 COM(2010) 242 galīgā redakcija KOMISIJAS ZIŅOJUMS PADOMEI UN EIROPAS PARLAMENTAM HONKONGA – 2009. GADA ZIŅOJUMS Priekšvārds divpadsmitajam ikgadējam Komisijas ziņojumam Padomei un Eiropas Parlamentam par Honkongu Eiropas Savienības augstā pārstāve ārlietās un drošības politikas jautājumos, Eiropas Komisijas priekšsēdētāja vietniece Ketrina Eštone. Es ļoti priecājos par iespēju sniegt priekšvārdu divpadsmitajam ikgadējam Eiropas Komisijas ziņojumam par Honkongu, kurā ir izklāstīta situācijas attīstība 2009. gadā. Attiecības un sadarbība starp Eiropas Savienību un Honkongu ir turpinājusi attīstīties labvēlīgi gan attiecībā uz tirdzniecību un ieguldījumiem, gan attiecībā uz dialogu par kopēju interešu jautājumiem. Eiropas Komisija turpināja cieši uzraudzīt politiskās, institucionālās, ekonomiskās un sociālās situācijas attīstību Honkongā. Principa "viena valsts, divas sistēmas" piemērošana joprojām bija apmierinoša, ņemot vērā, ka tika ievērotas Honkongas iedzīvotāju tiesības un pamatbrīvības, tika aizsargāts tiesiskums un tika saglabāta tirgus ekonomikas sistēma un uzņēmējdarbībai labvēlīga vide. Šajā ekonomikas palēnināšanās posmā ciešas finanšu un ekonomikas saites starp Eiropas Savienību un Honkongu ir ļoti vērtīgas. Honkongas ekonomika ir izkļuvusi no pasaules finanšu krīzes bez lielām sistēmiskām problēmām. Honkonga, kurā ir viena no visnozīmīgākajām Eiropas darījumu vidēm Āzijā un kura ir reģiona finanšu un ekonomikas centrs, joprojām būs nozīmīga stratēģiska Eiropas Savienības tirdzniecības un ieguldījumu partnere, mums no jauna iedarbinot savas izaugsmes procesu. Honkongas ĪPA valdība arī tikko ir publicējusi virkni priekšlikumu attiecībā uz 2012. gada Likumdošanas sapulces un galvenās amatpersonas vēlēšanām pēc tam, kad tika veikta sabiedriska apspriešana par šo jautājumu. Eiropas Savienība turpina stingri atbalstīt ātra un būtiska progresa sasniegšanu virzībai uz galīgo mērķi, proti, patiesām vispārējām vēlēšanām saskaņā ar Honkongas ĪPA Pamatlikumu un atbilstoši Honkongas iedzīvotāju vēlmēm. Honkongai joprojām ir ļoti nozīmīga loma reģionā, un Eiropas Savienība, ņemot vērā Lisabonas līguma jaunos noteikumus, varēs stiprināt saites, jo īpaši izmantojot mūsu biroju uz vietas. Ketrina Eštone | Honkongas īpašās pārvaldes apgabals – 2009. gada ziņojums Ievads Kopš Honkongas nodošanas kontinentālās Ķīnas valdījumā pirms vairāk nekā 12 gadiem Eiropas Komisija ir cieši uzraudzījusi ekonomiskos un politiskos notikumus Honkongas īpašās pārvaldes apgabalā (ĪPA), lai tādējādi pildītu saistības, kuras Komisija 1997. gadā uzņēmās pret Eiropas Parlamentu, proti, izstrādāt gada ziņojumus par notikumiem Honkongā. Šis ir divpadsmitais šāda veida ziņojums, kas aptver 2009. gadu. Šajā laikposmā joprojām labi darbojās princips ,,viena valsts, divas sistēmas”, kas noteikts Ķīnas un Lielbritānijas deklarācijā un Honkongas Pamatlikumā. Honkongas iedzīvotāju tiesības un pamatbrīvības ir ievērotas, tiesiskums aizsargāts un tirgus ekonomikas sistēma un uzņēmējdarbības vide saglabātas. 2009. gadā divpusējās attiecības un sadarbība starp Eiropas Savienību un Honkongu turpināja paplašināties. Neraugoties uz divpusējās tirdzniecības samazinājumu, Eiropas Savienība saglabāja savu pozīciju kā Honkongas otrā svarīgākā tirdzniecības partnere. Eiropas Savienība ir lielākais ārvalstu tiešo ieguldījumu avots Honkongā (neskaitot kontinentālo Ķīnu un Britu Virdžīnu salas). Tā kā Honkongā atrodas viena no lielākajām Eiropas uzņēmumu kopienām Āzijā, tā ir stratēģiska Eiropas Savienības tirdzniecības un ieguldījumu partnere. Eiropas Savienība piešķir lielu nozīmi Honkongas stabilitātei, labklājībai, demokrātiskai attīstībai un virzībai uz galīgo mērķi, proti, patiesām vispārējām vēlēšanām saskaņā ar Honkongas ĪPA Pamatlikumu un atbilstoši Honkongas iedzīvotāju vēlmēm. Tādēļ ES turpinās atbalstīt savlaicīgu un nozīmīgu virzību uz šo mērķi. Politiskie notikumi Atbilstoši saistībām, kuras Komisija 1997. gadā uzņēmās pret Eiropas Parlamentu, Komisija 2009. gadā turpināja cieši uzraudzīt Honkongas politisko, institucionālo un sabiedrības attīstību. 2009. gadā uz šo procesu attiecās Honkongas valdības priekšlikumi reformēt ievēlēšanas metodes 2012. gadā paredzētajās galvenās amatpersonas un Likumdošanas sapulces vēlēšanās. 2009. gada 15. janvārī Honkongas galvenā amatpersona Donald Tsang paziņoja par to, ka tiek atliktas sākotnēji 2009. gada pirmajā pusē paredzētās Honkongas valdības sabiedriskās apspriedes par ievēlēšanas metožu reformu 2012. gada vēlēšanās, lai viņa valdība tādējādi varētu veltīt galveno uzmanību finanšu krīzes gaitā radušos ,,saimniecisko un iztikas problēmu” risināšanai. 18. novembrī Honkongas īpašās pārvaldes apgabala valdība publicēja savu konsultatīvo dokumentu par ievēlēšanas procedūrām 2012. gadā paredzētajās Likumdošanas sapulces un galvenās amatpersonas vēlēšanās. Tas ievērojami ietekmēs Honkongas virzību uz vispārējām vēlēšanām. Konsultatīvais dokuments par galvenās amatpersonas ievēlēšanas un Likumdošanas sapulces sastāva noteikšanas metodēm 2012. gadā (,,konsultatīvais dokuments”) tika apspriests trīs mēnešu ilgās konsultācijās, kuru ietvaros sabiedrības pārstāvji bija aicināti izteikt piezīmes par valdības iesniegtajiem priekšlikumiem. Šis konsultāciju posms noslēdzās 2010. gada 19. februārī. Pārvaldes galvenais sekretārs Henry Tang paziņoja par apspriedēm Likumdošanas sapulcē un uzsvēra, ka demokrātiskākas vēlēšanu sistēmas ieviešana Honkongā 2012. gadā būtu izšķirīgs solis ceļā uz tiešām vēlēšanām 2017. gadā. Honkongas valdība uzsvēra, ka priekšlikumi atbilst Nacionālā tautas kongresa pastāvīgās komitejas lēmumam par jautājumiem saistībā ar galvenās amatpersonas ievēlēšanas un Likumdošanas sapulces sastāva noteikšanas metodēm. Konsultatīvajā dokumentā ir ierosināts palielināt 2012. gadā vietu skaitu Likumdošanas sapulcē no 60 līdz 70 vietām. Piecus no šiem likumdevējiem ievēlētu tiešās vēlēšanās uz ģeogrāfisko vēlēšanu apgabalu pamata un pārējos piecus ievēlētu atlasīti, profesionālajā ziņā kompetenti vēlētāji, tādējādi saglabājot pašreizējo attiecību starp šajos divos veidos ievēlēto likumdevēju vietām. Konsultatīvajā dokumentā ir minēta iespēja iedalīt šīs piecas jaunās vietas ievēlētiem apgabala padomju locekļiem. Kas attiecas uz Honkongas galvenās amatpersonas ievēlēšanas metodi, konsultatīvajā dokumentā ir ierosināts palielināt galvenās amatpersonas ievēlēšanai paredzēto vēlēšanu komiteju no 800 līdz 1200 locekļiem, lai ,,pakāpeniski un mērķtiecīgi gūtu vajadzīgos panākumus, sniedzot kopienas locekļiem lielākas iespējas piedalīties vēlēšanās, un vēl vairāk pastiprinātu vēlēšanu komitejas pārstāvību”. To varētu panākt, pievienojot 100 locekļus katram no četriem sektoriem, kas ir pārstāvēti vēlēšanu komitejā. Vēlēšanu komitejā piemērojamais izvirzīšanas slieksnis tiktu saglabāts pašreizējās proporcijas līmenī, proti, viena astotā daļa no kopējā vēlēšanas komitejas locekļu skaita (t. i., 150 balsis no palielinātā locekļu skaita, kas ir 1200). Konsultatīvajā dokumentā ierosināts arī saglabāt pašreizējo nosacījumu, saskaņā ar kuru galvenā amatpersona nedrīkstētu būt kādas politiskās partijas loceklis. Valdības konsultatīvo dokumentu par 2012. gada vēlēšanu reformām neatbalstīja Honkongas demokrātiskā spārna pārstāvji, kuri vēlas, ka pilnvērtīgas un patiesas vispārējās vēlēšanas tiktu ieviestas pēc iespējas ātrāk. Viņi uzskata, ka konsultatīvais dokuments nav pietiekams. Reaģējot uz šīm bažām, pārvaldes galvenais sekretārs Henry Tang paziņoja, ka ,,Nacionālā tautas kongresa pastāvīgās komitejas lēmums nesatur priekšnosacījumu gūt panākumus demokratizācijas jomā līdz 2012. gada vēlēšanām, lai galvenās amatpersonas un Likumdošanas sapulces vēlēšanas varētu organizēt saskaņā ar vispārējo vēlēšanu principu. Tomēr, ja 2012. gadā varētu gūt panākumus konstitūcijas izstrādāšanas jomā, tas pozitīvi ietekmētu Honkongas vēlēšanu sistēmas vienmērīgu pāreju uz vispārējām vēlēšanām”. Konsultatīvajā dokumentā nav apskatīts jautājums par to vēlēšanu apgabalu ilgtermiņa eksistenci, kuros likumdevējus ievēl atlasīti, profesionālajā ziņā kompetenti vēlētāji. Likumdošanas sapulces jautājumu un atbilžu sēdes gaitā 2009. gada 15. oktobrī galvenā amatpersona Donald Tsang atzina, ka šādi ievēlēto likumdevēju vietas ,,nav pilnībā saderīgas” ar vienlīdzīgu un vispārēju vēlēšanu principu un ka šie vēlēšanu apgabali nevar turpināt pastāvēt savā pašreizējā formā. Honkongas likumdevēji, kuri pārstāv demokrātisko spārnu, ir aicinājuši pilnībā likvidēt šāda veida vēlēšanu apgabalus. Sava ikgadējā obligātā apmeklējuma ietvaros galvenā amatpersona Donald Tsang 2009. gada 28. decembrī Pekinā tikās ar Ķīnas prezidentu Hu Jintao un ministru prezidentu Wen Jiabao . Saskaņā ar plašsaziņas līdzekļu ziņojumiem prezidents Hu aicināja Donald Tsang piemēroti un efektīvi reaģēt uz politiskiem notikumiem, lai saglabātu Honkongas harmoniju un stabilitāti. Turklāt ministru prezidents Wen Jiabao aicināja Donald Tsang rast Honkongas ,,iesakņojošos konfliktu” efektīvāku risinājumu. Paredzams, ka Honkongas valdība 2010. gada gaitā iesniegs savus priekšlikumus par 2012. gada vēlēšanu metožu grozīšanu. Lai šos priekšlikumus pieņemtu, par tiem ir jābalso divām trešdaļām likumdevēju. Eiropas Komisija turpina cieši sekot politiskajiem notikumiem Honkongā un pieņem zināšanai Honkongas ĪPA valdības priekšlikumus par 2012. gadā paredzēto vēlēšanu reformu, kā arī pašreizējo sabiedrisko diskusiju par Honkongas konstitucionālo attīstību. Pēc Eiropas Komisijas uzskatiem labākā garantija Honkongas stabilitātei un labklājībai ir pāreja uz patiesu un vispārēju vēlēšanu sistēmu saskaņā ar Pamatlikumu un atbilstoši Nacionālā tautas kongresa pastāvīgās komitejas 2007. gada lēmumam. Tādēļ Honkongas valdība un visas iesaistītās personas tiek aicinātas uzsākt dialogu, kas atvieglinās un paātrinās šo procesu. Kā katru gadu, Honkongas iedzīvotāji ar svecīšu aizdedzināšanu pieminēja 20. gadadienu kopš Ķīnas valdības konfrontācijas ar studentu organizēto kustību Tjananmeņas laukumā 1989. gada 4. jūnijā. 2009. gada piemiņas pasākuma dalībnieku skaits pārsniedza prognozes (saskaņā ar organizatoru aplēsēm piedalījās 150 000 cilvēki, pēc policijas aplēsēm – 62 800), tādējādi tas, iespējams, bija lielākais dalībnieku skaits kopš pirmā piemiņas pasākuma 1990. gadā. Galvenā amatpersona Donald Tsang paziņoja Likumdošanas sapulcei, ka viņš izprot Honkongas iedzīvotāju sajūtas attiecībā uz 4. jūniju. ,,Taču šis starpgadījums ir noticis jau pirms ilgāka laika. Honkongas attīstība ir guvusi milzīgus rezultātus un panākusi ekonomikas uzplaukumu Honkongā. Es esmu pārliecināts, ka Honkongas iedzīvotāji objektīvi novērtēs Honkongas attīstību.” Šāda veida notikumi, tostarp ikgadējās 1. jūlija demonstrācijas apliecina, ka Honkongā labi darbojas princips ,,viena valsts, divas sistēmas”. Tas apliecina arī to, ka Honkongas ĪPA Pamatlikumā garantētās tiesības un brīvības, piemēram, vārda un pulcēšanās brīvība, kopumā tiek ievērotas. Tomēr vairākas žurnālistu organizācijas Honkongā ir paudušas augošas bažas par preses brīvību, jo īpaši saistībā ar starpgadījumiem, kad kontinentālās Ķīnas policija vērsās pret Honkongas žurnālistiem, kuri ziņoja par notikumiem kontinentālajā Ķīnā (piemēram, kontinentālās Ķīnas Sindzjanas autonomajā reģionā). 2009. gada 9. septembrī galvenā amatpersona Donald Tsang paziņoja, ka viņa valdība ir pārsūtījusi Honkongas žurnālistu piezīmes Valsts padomes birojam Honkongas un Makao lietās un Sindzjanas iestādēm. Eiropas Komisija pauda arī nopietnas bažas par starpgadījumiem uz robežām un imigrācijas jomā, jo tie varētu radīt situāciju, kad tiek pieņemti repatriācijas lēmumi un citi pasākumi, kas ierobežo pamattiesības un brīvības kā, piemēram, Ķīnas disidenta Zhou Yongjun gadījumā vai saistībā ar 2009. gada 27. decembrī Lo Wu reģionā notikušo protestu uz robežas kontinentālās Ķīnas aktīvista un Hartas 08 autora Liu Xiaobo atbalstam. 2009. gada 28. augustā Apvienoto Nāciju Organizācijas Rasu diskriminācijas izskaušanas komiteja ( UN CERD ) publicēja savu regulāro ziņojumu par Ķīnu, tostarp Honkongu un Makao. Ziņojumā bija ieteikts Honkongai pieņemt likumu par bēgļiem, ,,lai ieviestu visaptverošu procedūru individuālo patvēruma pieteikumu pārbaudei”. Reaģējot uz šīm piezīmēm, Honkongas valdība uzsvēra paziņojumā presei, ka ,,Honkongā iesniegtos patvēruma pieteikumus tieši pārvalda UNHCR , kurš pieņem lēmumus par patieso bēgļu atzīšanu un viņu vēlāko pārcelšanos”. Attiecībā uz 2008. gadā pieņemto rīkojumu par rasu diskrimināciju UN CERD pauda bažas par Honkongas tiesību aktos iekļauto rasu diskriminācijas definīciju, ,,kas nav pilnībā atbilstīga konvencijas 1. pantam, jo tā skaidri nedefinē netiešu diskrimināciju saistībā ar valodu un tajā imigrācijas statuss un pilsonība nav iekļauti aizliegto diskriminācijas iemeslu vidū”. 2009. gada 2. septembrī galvenais tiesnesis Andrew Li paziņoja par savu priekšlaicīgo pensionēšanos. Viņš atstās savu amatu 2010. gada septembrī, lai tādējādi ļautu savam pēctecim iecelt pēctečus vairākiem augsta līmeņa tiesnešiem, kuri aizies pensijā nākamajos piecos gados. Eiropas Komisija augsti novērtē galvenā tiesneša Li sniegto ieguldījumu, lai saglabātu Honkongas tiesu iestāžu neatkarību, kas ir ļoti svarīgs elements Honkongas dzīvesveida saglabāšanā un tiesiskuma un pamatbrīvību ievērošanā. Kā teica Li kungs Tiesu gada atklāšanas ceremonijā 2010. gada 11. janvārī, ,,neatkarīgām tiesu iestādēm ir ārkārtīgi svarīga konstitucionāla loma, lai nodrošinātu, ka izpildvaras un likumdošanas varas pieņemtie tiesību akti pilnībā atbilst Pamatlikumam un ka tiesiskums un mūsu pamattiesības un brīvības, kas ir Honkongas sistēmas pamatā, ir pilnībā aizsargāti”. 2009. gadā arī ievērojami uzlabojās diplomātiskās attiecības starp Honkongu un Taivānu. Eiropas Komisija to atzinīgi novērtēja. Pēc Taivānas Kontinentālo lietu padomes ielūguma konstitucionālo un kontinentālo lietu sekretārs Stephen Lam 2009. gada 5. un 6. jūnijā apmeklēja Taibeju, lai izpētītu un apspriestu jautājumus, kas palīdzētu vēl vairāk pastiprināt divpusējo sadarbību. Stephen Lam ir pirmais Honkongas ministrs, kurš kopš Honkongas nodošanas kontinentālās Ķīnas valdījumā 1997. gadā apmeklēja Taivānu oficiālā kārtā. Honkonga un Taivāna vienojās izveidot nevalstiskas organizācijas, lai veicinātu sadarbību tirdzniecības, ekonomikas, tūrisma, ieguldījumu un citās nozarēs. Savā politikas uzrunā 2009. gada oktobrī galvenā amatpersona paziņoja par Honkongas un Taivānas ekonomiskās un kultūras sadarbības padomes izveidi, lai veicinātu sadarbību starp Honkongu un Taivānu. Kopumā Eiropas Komisija uzskata, ka princips ,,viena valsts, divas sistēmas” Honkongas īpašās pārvaldes apgabalā joprojām darbojās labi un ka visumā tiek ievērotas Ķīnas un Lielbritānijas kopīgajā deklarācijā un Honkongas Pamatlikumā garantētās apgabala iedzīvotāju tiesības un brīvības. Notikumi ekonomikā un tirdzniecībā Honkongas ekonomika un finanšu sistēma ir pārvarējusi pasaules finanšu krīzi bez lielām sistēmiskām problēmām. Situācija Honkongas ekonomikā pakāpeniski uzlabojās 2009. gada gaitā, un ekonomika pakāpeniski atgriezās uz pozitīvas izaugsmes ceļa, pateicoties spēcīgai Ķīnas ekonomikai. Kopumā 2009. gadā IKP reālā izteiksmē samazinājās par 2,7 %, tādējādi piedzīvojot pirmo gada laikā reģistrēto lejupslīdi kopš Āzijas finanšu krīzes 1998. gadā. Honkongas valdība nolēma iztērēt 87,6 miljardus Honkongas dolāru (8,1 miljardu euro) (tas atbilst 5,2 % no Honkongas IKP) divos gados, lai pasargātu ekonomiku no pasaules finanšu krīzes sekām; rezultātā šie pasākumi palīdzēja saglabāt uzticību. No otrajā ceturksnī sasniegtā augstākā rādītāja 5,4 % apmērā bezdarba līmenis pazeminājās ceturtajā ceturksnī līdz 4,9 %. Inflācijas spiediens strauji samazinājās, jo vispārējais patēriņa cenu indekss pieauga tikai par 1 %, kas salīdzinājumā ar 2008. gadā reģistrētajiem 5,6 % nozīmēja ievērojamu sarukumu. Saglabājot savu konkurētspēju kā starptautiskais finanšu centrs, Honkonga vienlaikus arvien vairāk pievēršas Ķīnas tirgus apkalpošanai. Finanšu pakalpojumu jomā Honkonga ir nostiprinājusies kā renminbi ( RMB ) ārzonas centrs un „izmēģinājumu vieta” Ķīnas kapitāla bilances liberalizācijai. Ar centrālās valdības atbalstu Honkonga 2009. gadā uzsāka ieviest jaunus RMB produktus un pakalpojumus. Svarīgākā attīstība šajā jomā bija sistēma pārrobežu tirdzniecības veikšanai, izmantojot RMB , kā rezultātā Honkonga kļuva par pirmo ārzonas dalībnieci, kas piedalās Guangdong provincē paredzētajā izmēģinājuma programmā. Kontinentālajā Ķīnā strādājošās Honkongas bankas saņēma atļauju emitēt Honkongā RMB obligācijas. Oktobrī centrālā valdība emitēja Honkongā pirmās RMB valsts aizņēmuma obligācijas ar kopējo vērtību 6 miljardi juaņu (659 miljoni euro). Pasaulē reģistrētā likviditātes pieauguma rezultātā Honkonga 2009. gadā piesaistīja kapitāla pieplūdumu vēl nebijušā apmērā. Saskaņā ar Honkongas monetārās iestādes sniegtajiem datiem Honkongas aktīvu tirgos ieplūda ārvalstu kapitāls 640 miljardu Honkongas dolāru (59 miljardu euro) kopsummā, jo starptautiskie ieguldītāji meklēja drošas ieguldījumu vietas un vēlējās gūt peļņu no strauji augošās Ķīnas ekonomikas. Vairāk nekā puse no kapitāla pieplūduma bija saistīta ar Honkongā strādājošo kontinentālās Ķīnas uzņēmumu finansējuma iegūšanas darbībām. Tādējādi Honkongas birža kļuva par lielāko sākotnējo publisko piedāvājumu ( IPO ) tirgu pasaulē 2009. gadā. Kas attiecas uz nekustamā īpašuma tirgu, 2009. gadā mājokļu cenas palielinājās vidēji par 27 % un luksusa dzīvokļu cenas atkal sasniedza 1997. gada rekordlīmeni. Saskaņā ar pieejamo informāciju cenu kāpumu izraisīja spekulatīvi pirkumi un kontinentālās Ķīnas pircēju interese par nekustamā īpašuma iegādi Honkongā. Tādēļ finanšu sekretārs ieviesa 2010. un 2011. gada budžeta projektā pasākumu kopumu, lai novērstu nekustamā īpašuma tirgus pārkaršanu un samazinātu nekustamā īpašuma cenu „burbuļa” veidošanās risku. Honkongas ekonomika ir ievērojami atkarīga no finanšu pakalpojumiem; tas lika valdībai meklēt jaunas jomas izaugsmei, lai novērstu ekonomikas problēmas. Šajā saistībā Honkonga atvieglinās sešu uz zināšanām balstītu tautsaimniecības nozaru attīstību: testēšana un sertifikācija, vides rūpniecība, inovācija un tehnoloģija, kultūras un radošās nozares, medicīna un izglītības pakalpojumi. Eiropas Komisija atzinīgi vērtē iespēju izpētīt sadarbību un pieredzes apmaiņu ar Honkongu kopīgajās interešu jomās, jo īpaši testēšanā un sertifikācijā, vides rūpniecībā, inovācijā un tehnoloģijās, kā arī radošajās nozarēs. Pēc G20 ietvaros notikušajām augstākā līmeņa sanāksmēm Honkonga nekavējoties rīkojās, lai īstenotu savas saistības, proti, pieņemt ESAO standartus par efektīvu informācijas apmaiņu nodokļu jautājumos. 2009. gada sākumā tika paziņots par grozījumu atbilstošajos nodokļu jomas tiesību aktos, un likumu par grozījumu vienbalsīgi pieņēma 2010. gada janvārī. Eiropas Komisija atzinīgi novērtē šo soli. Tādējādi Honkonga ir gatava tam, lai parakstītu apverošākus nolīgumus par izvairīšanos no divkāršas nodokļu uzlikšanas ar trešām valstīm, tostarp dažām ES dalībvalstīm. 2009. gada maijā tika parakstīts instruments, kas paredzēts ekonomikas integrācijas atvieglināšanai starp Honkongu un Ķīnu, proti, „Ciešāku ekonomisko partnerattiecību nolīguma” ( CEPA ) VI papildinājums. Honkonga un Ķīna vienojās par pasākumu kopumu, kuru mērķis ir pakalpojumu tirdzniecības turpmāka liberalizācija, kā arī par pasākumiem finanšu sadarbības pastiprināšanai. VI papildinājumā bija ietverti arī pasākumi, lai ātri un izmēģinājuma kārtā liberalizētu atsevišķas pakalpojumu nozares Guangdong provincē. Šo pasākumu mērķis bija pastiprināt sadarbību starp Guangdong provinci un Honkongu pakalpojumu nozarē. To Eiropas uzņēmumu skaits, kas ir pievienojušies dažādiem CEPA nolīgumiem, lēnām palielinās – 2009. gadā darbojās 151 pakalpojumu sniedzējs no kopsummā vairāk nekā 1300 Honkongas uzņēmumiem. Sadarbība ar Honkongas valdību ir bijusi ļoti svarīga, lai izplatītu informāciju par CEPA Eiropas darījumu aprindās. Papildus CEPA Honkongas valdība ir īstenojusi aktīvāku pieeju ar mērķi panākt brīvās tirdzniecības nolīgumu noslēgšanu ar citiem tirdzniecības partneriem, tādējādi mēģinot nodrošināt labāku piekļuvi aizjūras tirgiem. Honkonga turpinās atbalstīt daudzpusējo tirdzniecības sistēmu, vienlaikus iesaistoties sarunās par divpusējiem brīvās tirdzniecības nolīgumiem ar nosacījumu, ka tie ir saderīgi ar PTO noteikumiem un var veicināt daudzpusēju tirdzniecības liberalizāciju. 2009. gadā Honkonga pabeidza sarunas ar Jaunzēlandi par brīvās tirdzniecības nolīgumu, panākot Ciešāku ekonomisko partnerattiecību nolīgumu. Honkonga uzsāka arī sarunas ar Čīli, Peru, Malaiziju un EBTA. Eiropas Savienības un Honkongas sadarbība 2009. gadā turpināja paplašināties ES un Honkongas divpusējās attiecības un sadarbība, balstoties uz kopējām interesēm divpusēju un pasaules līmeņa problēmu atrisināšanā. Honkonga ir stratēģiska Eiropas Savienības tirdzniecības un ieguldījumu partnere. Tai ir arī svarīga nozīme kā Eiropas Savienības un Ķīnas starpniecības platformai tirdzniecības un ieguldījumu plūsmu jomā. 2009. gadā Eiropas Savienība saglabāja savu pozīciju kā Honkongas otrā lielākā tirdzniecības partnere pēc kontinentālās Ķīnas. Savukārt Honkonga 2009. gadā bija Eiropas Savienības 17. lielākā tirdzniecības partnere. Pasaules finanšu krīzes dēļ kopējais Eiropas Savienības un Honkongas divpusējās tirdzniecības apjoms samazinājās par 10,4 % līdz 29,2 miljardiem euro. Pēc kontinentālās Ķīnas un Britu Virdžīnu salām Eiropas Savienība bija trešā lielākā ārvalstu ieguldītāja Honkongā; uz Eiropas Savienību attiecās apmēram 10 % no kopējā tiešo ārvalstu ieguldījumu apjoma 2008. gadā. No otras puses, arī Honkongas ieguldījumu apjoms Eiropā ir pastāvīgi palielinājies, un Honkonga ir kļuvusi par vienu no galvenajiem tiešo ieguldījumu avotiem no Āzijas. Neraugoties uz pasaules ekonomikas krīzi, Honkonga turpināja piesaistīt daudzus Eiropas pilsoņus, kuri dzīvo un strādā apgabalā – saskaņā ar oficiālajiem Honkongas Imigrācijas dienesta datiem to skaits 2009. gada beigās bija apmēram 28 320. Tā vēl arvien ir viena no lielākajām Eiropas Savienības pilsoņu koncentrācijām Āzijā un joprojām ir motivējošs faktors Eiropas Savienības iesaistei Honkongā. Honkongas Uzskaites un statistikas departamenta veikta aptauja par ieguldījumiem liecināja, ka ārpus Honkongas atrodošos mātes uzņēmumus 2009. gada jūnijā Honkongā pārstāvēja 1252 reģionālās filiāles un 2328 reģionālie biroji. Kā apliecina šie skaitļi, ar 419 reģionālajām filiālēm un 679 reģionālajiem birojiem Eiropas Savienība joprojām ir lielākais ārvalstu uzņēmumu avots apgabalā. Eiropas Savienības uzņēmumi pārstāv daudzas un dažādas nozares, galvenokārt finanšu un uzņēmējdarbības pakalpojumus, tirdzniecību un loģistiku, bet kopš neilga laika arī būvniecības un infrastruktūras projektus. Ņemot vērā šīs ievērojamās tirdzniecības un ekonomikas plūsmas un spēcīgo Eiropas Savienības klātbūtni, attiecības ar Honkongu balstās uz politikas pamatu, kas iekļauts Eiropas Komisijas paziņojumā ,,Eiropas Savienība, Honkonga un Makao: sadarbības iespējas 2007.–2013. gadā”. Tajā ir noteikti vairāki vērienīgi mērķi, kas izvirzīti, lai veicinātu Eiropas Savienības un Honkongas attiecības, padziļinot un paplašinot sadarbību galvenajās divpusējo interešu jomās. Eiropas Savienības un Honkongas sadarbība tika pastiprināta 2009. gadā, kad sāka darboties ,,Eiropas Savienības uzņēmējdarbības informācijas programma” Honkongai un Makao ( EUBIP ). Ciešā sadarbībā ar attiecīgajām uzņēmējdarbības un rūpniecības apvienībām no Eiropas Savienības un Honkongas EUBIP ietvaros tika īstenota tematisku un ar uzņēmējdarbību saistītu pasākumu darba programma. 2009. gadā galvenā uzmanība bija pievērsta šādām jomām: informācijas apmaiņa regulējuma jomā, finanšu pakalpojumi, vide, intelektuālais īpašums, pārtikas nekaitīgums un produktu drošība. Labs piemērs tam bija plaši apmeklēts seminārs par Eiropas Savienības ķimikāliju regulu ( REACH ), kurā piedalījās Eiropas Ķimikāliju aģentūras eksperti un kuru atbalstīja Honkongas valdība. Tādējādi EUBIP ir svarīgs instruments, lai veicinātu labāku izpratni un zināšanu apmaiņu starp Honkongu un Eiropas Savienību. Trešais strukturētais dialogs starp Eiropas Komisiju un Honkongu norisinājās Honkongā 2009. gada 17. decembrī. Abu pušu amatpersonām šis dialogs ir izrādījusies efektīva augsta līmeņa platforma, lai turpinātu paplašināt divpusējās attiecības, risinot nopietnu dialogu un sadarbojoties. Trešā dialoga ietvaros galvenā uzmanība bija veltīta pirmajām pazīmēm par atlabšanu no pasaules finanšu krīzes. Pēc plašām diskusijām abas puses vienojās turpināt pastiprināt divpusējo sadarbību (tostarp piemērojot EUBIP ) finanšu pakalpojumu, informācijas un sakaru tehnoloģijas, vides, standartizācijas jautājumu un izglītības jomā, kā arī paplašināt sadarbību un iniciatīvas, attiecinot tās uz testēšanu un sertifikāciju, inovāciju un tehnoloģiju, un radošajām nozarēm. Šīs jaunās jomas ir daļa no sešām uz zināšanām balstītām tautsaimniecības nozarēm, ko Honkonga vēlas turpmāk attīstīt. Tiks uzlabotas arī informācijas apmaiņas iespējas par Eiropas Savienības reglamentējošiem un tehniskiem standartiem, e-pasēm un tiesību aktiem finanšu jomā. 2009. gadā palielinājās to augsta līmeņa vizīšu skaits, kuru ietvaros Komisijas pārstāvji apmeklēja Honkongu, tādējādi veicinot Eiropas Savienības un Honkongas divpusējo attiecību stiprināšanu un jaunu sadarbības iniciatīvu izstrādi tādās jomās kā, piemēram, aviācija, finanšu pakalpojumi, veselības aizsardzība un patērētāju aizsardzība, korupcijas apkarošanas iniciatīvas, izglītība un tirdzniecība, kā arī padziļinot šobrīd noritošo dialogu par uzkrājumu aplikšanu ar nodokļiem. Finanšu pakalpojumu un valsts kases sekretārs, profesors K. C. Chan apmeklēja 2009. gada maijā Briseli, lai apspriestu finanšu tirgus noteikumus. Honkongas apmeklējuma ietvaros Ekonomikas un sociālo lietu komitejas pārstāvji 2009. gada jūlijā tikās ar Honkongas pilsoniskās sabiedrības pārstāvjiem. Ar savām finanšu zināšanām, kas ir lielākās Āzijā, savu labi regulēto tirgu un labo strīdu izšķiršanas sistēmu Honkonga ir spēcīga kandidāte, lai kļūtu par reģionālu platformu tirdzniecībai ar inovatīviem, videi draudzīgiem finanšu produktiem, šajā nolūkā, iespējams, izmantojot ES pieredzi, kas gūta oglekļa emisiju kvotu tirdzniecībā Eiropas emisiju kvotu tirdzniecības sistēmas ( ETS ) ietvaros. Honkonga bija arī pārstāvēta Kopenhāgenas augstākā līmeņa sanāksmē, kur vides lietu sekretārs Edward Yau piedalījās kā Ķīnas delegācijas loceklis. Arī Honkongas pilsoniskā sabiedrība bija labi pārstāvēta šajā sanāksmē. Eiropas Komisija pauž nožēlu par to, ka 2009. gadā Eiropas Savienības un Honkongas attiecībās aviācijas jomā nav gūti lieli panākumi. Komisija turpināja saziņu ar amatpersonām, lai mudinātu Honkongu atjaunināt divpusējos gaisa pārvadājumu pakalpojumu nolīgumus ar Eiropas Savienības dalībvalstīm un nodrošināt pašlaik spēkā esošo nolīgumu juridisko noteiktību, vai nu iekļaujot tajos Kopienas pārvadātāja izraudzīšanas klauzulu vai noslēdzot horizontālu nolīgumu par gaisa pārvadājumu pakalpojumiem. Apmaiņa starp ES un Honkongas ekspertiem turpināsies, tomēr līdz šim tā nav devusi rezultātus, jo Honkongā joprojām pastāv viena no Āzijā nedaudzajām jurisdikcijām, kas neatzīst ES izraudzīšanu. Konkurence ir viena no divpusējās apmaiņas jomām. 2009. gada strukturētā dialoga gaitā Honkongas valdība apstiprināja, ka konkurences likums, kas joprojām ir projekta izstrādes posmā, tiks pieņemts 2009. un 2010. gada likumdošanas periodā. Eiropas Komisija aicina Honkongu pieņemt šo konkurences likumu pēc iespējas ātrāk. Honkonga ir preses un vārda brīvības centrs reģionā, svarīgs plašsaziņas līdzekļu centrs un vārti uz kontinentālo Ķīnu. Eiropas Savienība turpināja veltīt savus centienus ,,tautas diplomātijas” jomā tam, lai padarītu Eiropas Savienību pamanāmāku Honkongā un sniegtu ātru un aptverošu informāciju par Eiropas Savienības tirdzniecības un reglamentējošo politiku, enerģētiku un klimata pārmaiņām, starpkultūru dialogu, Eiropas Parlamenta vēlēšanām, Lisabonas Līgumu un Eiropas Savienības lomu pasaulē. Šie centieni bija iespējami, pateicoties Eiropas Savienības biroja Honkongā un dalībvalstu oficiālo pārstāvniecību kopīgajam darbam. Nākotnes perspektīvas Balstoties uz stabiliem ekonomikas un finanšu pamatiem un atvērtu tirgus ekonomiku, Honkongas ekonomika spēja labi pārvarēt pasaules finanšu krīzes sekas. Vienmērīga atveseļošanās tempa un Honkongas pozīcijas saglabāšana kā starptautisks finanšu centrs, kura pamatā ir tiesiskums, tiesu iestāžu neatkarība un stabila tiesiskā vide, būs svarīgs faktors, lai paplašinātu Eiropas tirdzniecību un ieguldījumus Honkongā gan 2010. gadā, gan ilgtermiņā. Turklāt Honkonga saskaras ar divējādu uzdevumu, proti, tai jāturpina attīstīties kā unikālai tirdzniecības, ekonomikas sadarbības un ieguldījumu platformai attiecībās ar kontinentālo Ķīnu, jo īpaši Pērļu upes deltas reģionu, vienlaikus saglabājot savu finanšu starpnieka lomu starp kontinentālo Ķīnu un pārējo pasauli. Pateicoties mūsu divpusējās tirdzniecības un ieguldījumu plūsmām, plašai ekonomikas sadarbībai un aptverošai Eiropas klātbūtnei un interesēm, Honkonga arī turpmāk būs svarīga Eiropas Savienības partnere Āzijā. Eiropas Savienība turpinās pildīt savas ievērojamās saistības pret Honkongas ĪPA valdību, lai pastiprinātu mūsu apmaiņu regulējuma jomā, atvieglinātu tirdzniecību un paplašinātu mūsu sadarbību, attiecinot to uz kopējo interešu jomām, tostarp veselību, vidi un jaunām tehnoloģijām. Uzsvars tiks likts uz to, lai uzlabotu zināšanu un pieredzes apmaiņu jautājumos, kas saistīti ar konkurenci, finanšu pakalpojumiem, sertifikāciju un imigrāciju. Jāturpina attīstīt personiskos kontaktus un saziņu, lai Honkongas iedzīvotāji varētu baudīt Eiropas kultūras daudzveidību un eiropieši varētu mācīties no Honkongai raksturīgās „austrumi sastop rietumus” kultūras. Apstāklim, ka 2009. gada decembrī ir stājies spēkā Lisabonas Līgums, ir vēl vairāk jākonsolidē Eiropas Komisijas un Eiropas Savienības dalībvalstu kopīgie centieni ar mērķi padarīt Eiropas Savienību pamanāmāku Honkongā. Honkongas iestādes ir paudušas lielu gandarījumu par Līgumu. Kopš tā īstenošanas uzsākšanas 2010. gada 1. janvārī Eiropas Savienības birojs Honkongā un Makao (agrākais Eiropas Komisijas birojs) pārstāv Eiropas Savienību šajā īpašās pārvaldes apgabalā kā koordinators un sarunu vadītājs. Tas arī turpmāk centīsies uzlabot Eiropas Savienības un Honkongas attiecības.